# **DECIZIA ETAPEI DE ÎNCADRARE**

## Nr. număr din 24.04.2017

**(PROIECT)**

Ca urmare a solicitării de emitere a acordului de mediu adresate de **S.C. MT & BS S.R.L.**, cu sediul în Str. Barcaului, Nr. 20/A, Marghita , Judetul Bihor, , înregistrată la APM Salaj cu nr. 2048/07.04.2017, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 24.04.2017, că proiectul: **EXPLORARE (CERCETARE) LIGNIT ÎN PERIMETRUL DE EXPLORARE VALEA CRASNEI, JUDEȚUL SĂLAJ, ANUL I CONTRACTUAL**, propus a fi amplasat în extravilanul com. Sărmășag, jud. Sălaj, **nu se supune evaluării impactului asupra mediului şi nu** **se** **supune evaluării adecvate**.

 Justificarea prezentei decizii:

 Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în prevederile HG nr. 445*/*2009 Anexa 2 la pct. 2, lit. a) - cariere, exploatări miniere de suprafaţă şi de extracţie a turbei, altele decât cele prevazute în anexa nr. 1;

b) Caracteristicile proiectului:

b1) mărimea proiectului: prin proiect se propune explorare (cercetare) lignit, din perimetrul de explorare Valea Crasnei anul I contractual, în suprafaţă de 0,218 km2; coordonatele Stereo 70’’ ce delimitează amplasamentul sunt următoarele:

|  |  |  |
| --- | --- | --- |
| Nr. punct | X | Y |
| 1. | 654.056 | 334.027 |
| 2. | 653.500 | 334.145 |
| 3. | 653.450 | 333.950 |
| 4. | 654.088 | 333.500 |

Accesul în perimetrul de explorare Valea Crasnei se va face din DN 1F (E81), pe un drum industrial L = 320 m și l = 4 m, ramnificat la nivelul fermei zootehnice (existentă în apropiere).

Zona propusă pentru cercetare se găseşte între presupusa limită de dezvoltare a stratului 16 de lignit - spre sud și vest, Valea Râului Crasna – spre est şi poate fi împărţită în două suprafeţe distincte (est și vest) delimitate de pârâul Tagul Săracilor ce străbate perimetrul în zona sa nord-estică. Astfel, au fost delimitate două zone de interes și anume: Zona A (sector Nord-estic) și zona B (sector sud-vestic).

Lucrările de explorare proiectate:

* + cartare geologică de detaliu;
	+ lucrări de pregătire și organizare de șantier;
	+ studii geologice pentru amplasarea şi urmărirea lucrărilor de explorare, prelevări probe şi prelucrarea şi interpretarea datelor primare (fază teren + birou);
	+ foraje mecanice, treapta 0,0 - 15,0 m – 14 buc.;
	+ exploatare microcarieră experimentală pentru prelevarea unor probe industriale (lignit, pietriș și nisip, având în vedere că tranșeele se vor executa în terasa râului Crasna);
	+ ridicări topografice (în sistem STEREO 70) scara 1 : 1000:5,0 ha;
	+ prelucrare (sortare, claubare) probă tehnologică: 500 t;
	+ analize de laborator 36 buc., din care:

a. pentru lignit – 16 buc., din care 14 buc. foraje, 2 buc. exploatare experimentală (pe loturi de 1.250 t);

b. pentru nisip și pietriș - 14 buc. (granulometrie și conținut în părți levigabile);

c. marme-argile (pentru rocile din culcuș și acoperiș): 4 buc. mineralogice;

* + documentaţii geologice, studii , alte documentații, rapoarte de etapă;
	+ lucrări de protecția mediului și reconstrucție ecologică.

Forajele mecanice de cercetare se vor executa pe conturul și în interiorul zonei de interes (zona A), la echidestanță de estimativ 100 m pe 5 aliniamente paralele, orientate nord vest- sud est. Au fost proiectate 14 buc. foraje, cu lungime medie de 15 m, suprafața ocupată de acestea fiind de 168 m2.

Microcariera experimentală proiectată în zona A, are ca scop principal determinarea cu exactitate atât a parametrilor calitativi ale acestuia cât şi estimarea resursei de lignit cantonat pe malul vestic al Râului Crasna, în vederea stabilirii posibilității exploatării acestora în condiţii de eficiență economică.

 Tranşeea de deschidere a microcarierei experimentale va fi amplasată în colțul nord - vestic a Zonei A, respectiv, în imediata vecinatate a limitei nordice a perimetrului i valea Tagul Săracilor.

Tranşeea este amplasată aproximativ pe direcţia NE-SW și se suprapune cu lucrările de exploatare proiectate pentru nisip și pietriș în perimetrul denumit Bobota Sud, pentru care S.C. MT & BS S.R.L. deține aviz de gospodarire a apelor nr. 343/09.11.2016 și acord de mediu nr. 3/13.03.2017.

Deschiderea zăcământului se va realiza de la nivelul forajului proiectat F2 spre drumul de exploatatie agricola nr.1 (spre forajul proiectat F 1) ce va fi amenajat prin balastare în scop tehnologic, iar exploatarea experimentală se va realiza de la nord est la sud vest pe o singura treapta.

Parametrii tranşeei de cercetare proiectată sunt:

- Lungime: 60 m;

- Lăţime: 30 m;

- Suprafata: 1.800 m², din care, suprafața aferentă resurselor programate pentru explorare în faza de exploatare experimentală este de 50 m X 20 m = 1.000 m²

Proba industrială programată a se extrage: cca. 2.500 to lignit.

Descoperta:

- de pe suprafaţa aferentă resursei: 1.000 m² X 8,00 m = 8.000 m³;

- descoperta din taluz: 4.000 m3

Total descopertă: 12.000 m3

din care 1.800 m3 sol vegetal

Săparea treptelor sterile se va face pe direcţia NE-SW, iar avansarea săpării (direcția de avansare) va fi de la est spre vest.

Microcariera experimentală va avea următorii parametrii:

-Număr trepte: 1 trepta, din care 3 subtrepte în steril și una subtreaptă în util –str.16;

-Înălţime trepte: 10 m-impartita in patru subtrepte de 2,5 m;

-Unghi de taluz treaptă de lucru: 70º;

-Unghi general de taluz microcarieră: 45º;

-Lăţime bermă de lucru: 10 m;

-Lăţime bermă finala: 5 m;

Extracţia lignitului se va face prin metoda treptelor drepte descendente, cu utilaje de excavație caracteristice metodei de exploatare la zi.

Depozitarea sterilului în prima etapă va fi în halha exterioară având suprafața ocupată de 2.200 m². Halda va fi amenajată pe o singură treaptă, la un unghi de taluz de 45O, cu lățimea bermei de 5 m și înălțimea de treaptă de 5 m.

După extragerea cantității proiectate, în etapa a doua, depozitarea sterilului se va efectua în halda interioară, respectiv, sterilul decopertat se va depozita în spațiul excavat, pe o grosime egală cu grosimea str. 16. de cb., realizându-se astfel cota de bază a iazului piscicol nr. 1, conform avizului de gospodarire a apelor.

Cantitatea de steril de 12.000 m³ (roci sterile), partial, va fi utilizată la ramblerea golurilor ramase în urma lucrărilor de exploatare experimentală executate.

 Transportul sterilului destinat pentru aceasta acțiune se va realiza la finalizarea lucrărilor de exploatare experimentală.

Solul fertil în grosime medie de 1,0 m (V = 1.800 m3) va fi depozitat în apropierea (la 20 m sud-est) de halda de steril, pentru a servi la reamenajarea terenurilor degradate, în urma lucrărilor de exploatare experimentală proiectate.

Suprafața ocupată de depozitul de sol vegetal va fi de 1.000 m².

Depozitul de sol vegetal va fi amenajată într-o singura treaptă, la un unghi de taluz de 45O pe treaptă și înălțimea de treaptă de 5 m.

Utilajele necesare pentru execuţia lucrărilor de explorare sunt:

1. Pentru executarea forajelelor de cercetare: Instalație de foraj autopurtată;

2. Pentru execuţia lucrărilor de explorare in faza de exploatare experimentala programate, prelucrare si reconstructie ecologica:

a. La lucrarile de deschidere si pregatire: 1 buc. autobasculante; 1 buc. excavator; 1 buc. buldozer;

b. La lucrarile de exploatare experimentala: 2 buc. autobasculanta; 1 buc. excavator; 1 buc. buldozer;

3. Pentru prelucrare: 1 buc. ciur vibrant; 1 buc. incarcator frontal;

4. Lucrari de reconstructie ecologică: 1 buc. autobasculanta; 1 buc. excavator; 1 buc. buldozer;

b2) cumularea cu alte proiecte: Perimetrul de explorare Valea Crasnei (pentru lignit) se suprapune parțial (cu 2.714 m²) cu colțul sud-vestic a perimetrul temporar de exploatare instituit de Bobota Sud, pentru nisip și pietriș, drept urmare:

- accesul în perimetrul de explorare Valea Crasnei este asigurat din drumul industrial proiectat pentru accesul în perimetrul Bobota Sud.

organizarea de șantier, drumurile industriale interioare, depozitul de sol vegetal precum și halda de steril vor fi amplasate pe suprafața de teren aferentă lucrărilor de exploatare proiectate pentru nisip și pietriș în perimetrul temporar de exploatare Bobota Sud, jud. Salaj.

* + lucrările de deschidere și pregatire pentru exploatarea nisipului și pietrisului cantonat direct în acoperișul str. 16 de cb, sunt identice ca și volume fizice și valorice cu cele calculate pentru extragerea probei industriale de lignit din microcariera experimentală.
	+ amplamentul hălzii de steril, a depozitului de sol vegetal, organizarea de șantier și drumurile industriale vor fi comune pentru cele două proiecte (exploatare nisip și pietriș în perimetrul temporar de exploatare Bobota Sud, respectiv, explorare lignit în perimetrul Valea Crasnei) atât ca și suprafete cât și amplasamente proiectate***.***
	+ având în vedere faptul că lucrările de exploatare proiectate pentru nisip și pietriș în perimetrul Bobota Sud, jud. Sălaj, vor fi demarate în cursul trim II. 2017, iar recoltarea probei de 2.500 to lignit din microcariera experimentală se va realiza cel mai repede în trim. IV. 2017, lucrările de deschidere, pregatire și exploatare pentru nisip și pietris vor fi executate în avans, față de exploatarea experimentală***.***

b3) utilizarea resurselor naturale: prelevare probe lignit, pietriș și nisip.

b4) evacuarea apelor uzate: nu este cazul.

b5) producţia de deşeuri: - conform Legii nr. 211/2011 (r1), privind regimul deşeurilor;

- lucrările necesare organizării de şantier: organizarea de șantier va fi comună și amplasată pe suprafața de teren aferentă perimetrului temporar de exploatare Bobota Sud. Aceasta va fi de mică amplorare (1.500 m2) și constă în amplasarea unei barăci de tipul MOBIL BOX, având rol de birou și sală de mese și un WC ecologic de tip uscat cu habă vidanjabilă. În acest perimetru vor fi parcate utilajele de lucru şi mijloacele de transport.

b6) emisiile poluante, inclusiv zgomotul şi alte surse de disconfort: în urma realizării proiectului propus pot rezulta emisii (pulberi şi gaze) în aer de la utilajele de extracţie şi transport; pierderi accidentale de produse petroliere şi uleiuri; poluarea solului cu produse petroliere prin excavarea şi vehicularea de agregate minerale; se vor respecta limitele prevăzute de normele în vigoare.

b7) riscul de accident, ţinându-se seama în special de substanţele şi tehnologiile utilizate: - riscuri tehnologice – nerespectarea tehnologiei de explorare.

c) Localizarea proiectului:

c1) utilizarea existentă a terenului: conform certificatului de urbanism nr. 7 din 21.03.2017 emis de Comuna Sărmășag, terenul aferent exploatării se află în extravilanul com. Sărmășag, jud. Sălaj.

Amplasamentul este situat la o distanţă de cca. 950 m de cele mai apropiate locuințe.

c2) relativa abundenţă a resurselor naturale din zonă, calitatea şi capacitatea regenerativă a acestora: - nu este cazul.

c3) capacitatea de absorbţie a mediului, cu atenţie deosebită pentru:

- zonele umede: nu este cazul;

- zonele costiere: nu este cazul;

- zonele montane şi cele împădurite: nu este cazul;

- parcurile şi rezervaţiile naturale: nu este cazul;

- ariile clasificate sau zonele protejate prin legislaţia în vigoare: nu este cazul;

- zonele de protecţie specială, ...: nu este cazul;

- ariile în care standardele de calitate a mediului stabilite de legislaţie au fost deja depăşite: nu este cazul;

- ariile dens populate: în zonă nu sunt obiective de interes public sau arii dens populate;

- peisajele cu semnificaţie istorică, culturală şi arheologică: nu este cazul.

d) Caracteristicile impactului potenţial:

d1) extinderea impactului, aria geografică şi numărul persoanelor afectate: - punctual pe perioada de execuţie.

d2) natura transfrontieră a impactului: nu este cazul;

d3) mărimea şi complexitatea impactului: impact redus pe perioada de execuţie şi funcţionare;

d4) probabilitatea impactului: - redusă, pe perioada de execuţie şi funcţionare;

d5) durata, frecvenţa şi reversibilitatea impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului impactul asupra factorilor de mediu va fi temporar. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali.

Condiţiile de realizare a proiectului:

1. Respectarea prevederilor art. 22 alin. (1) din HG nr. 445/2009: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea publică pentru protecţia mediului emitentă asupra acestor modificări."
2. În cadrul organizării de şantier, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
3. Colectarea deşeurilor rezultate pe durata execuţiei lucrărilor şi depozitarea/valorificarea acestora cu respectarea prevederilor legislaţiei privind regimul deşeurilor.
4. Respectarea prevederilor actelor/avizelor emise de alte autorităţi pentru prezentul proiect.
5. Respectarea prevederilor Ord. nr. 119/2014, privind nivelul de zgomot.
6. Respectarea prevederilor Legii nr. 104/2011 privind calitatea aerului înconjurător;
7. Respectarea prevederilor Legii minelor nr. 85 din 18 martie 2003;
8. Interzicerea depozitării direct pe sol a deşeurilor sau a materialelor cu pericol de poluare.
9. Conform art. 49, alin. 3-4 din Ordinul MMP nr. 135 din 2010 *privind aprobarea Metodologiei de aplicare a evaluării impactului asupra mediului pentru proiecte publice şi private*: "la finalizarea proiectelor publice şi private care au făcut obiectul procedurii de evaluare a impactului asupra mediului şi/sau al procedurii de evaluare adecvată, după caz, în condiţiile prezentei metodologii, autoritatea competentă pentru protecţia mediului efectuează un control de specialitate pentru verificarea respectării prevederilor deciziei etapei de încadrare, a acordului de mediu/avizului Natura 2000, după caz. Procesul-verbal întocmit se anexează şi face parte integrantă din procesul-verbal de recepţie la terminarea lucrărilor."

La ședința CAT din data de 24.04.2017 au fost solicitate de către membrii CAT, următoarele acte/avize:

* act de reglemantare Apele Române, punct de vedere DJCPN, aviz ANIF, clasă de calitate OSPA.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula